Hermann Person

Dr **Hermann Person** (* 6. Septämber 1914 z Radolfzell; † 29. Jänner 2005 z Gundelfinge) isch e dytsche Bolitiker (CDU) un Regierigsbresidänt vum Regierigsbresidium Fryburg im Brysgau gsii.

## Uusbildig un Beruef

Dr Suhn vum badische Landdagsabgordnete Karl Person het Physik, Mathematik un Chemy an dr Tächnische Hochschuel Charlsrue un an dr Uniwersitet Fryburg studiert. Dert isch er 1932 dr kadolische Studänteverbindig W.K.St.V. Unitas Fryburg bydrätte. Sy Studium isch unterbroche wore, wel er in d Wehrmacht yygruefe woren isch. Anne 1940 isch dr Person zum Dr.&nbsp;rer.&nbsp;nat. promowiert un no wider zur Wehrmacht yygruefe wore, wun er ab 1940 as Marinemeteorolog im Marinewätterdienscht (MWD) gschafft het. Am 14. Juni 1944 isch dr Person mit em Ingenieur Edwin Stoebe z Tromsö an Bord vum U-Boot *U 737* gange. Beedi sin zur Bäreninseli brocht wore, wu si mit Hilf vu dr U-Bootbsatzig e Wätterfunkgerät Land (WFL) ufgstellt un in Bedrib gnuu hän. Die vollautomatische Wätterfunkgerät hän Wätterdate sälbschtständig chenne ufnee un di gsammlete Informatione bstimmte Zytabständ funke. Dr Regierigsrot Stoebe het die WFL bi dr Firma Siemens mitentwicklet. Wel d WFL näbe dr Nummerierig au no ne Codename iberchuu hän, wu si am Vorname un eme MWD-Mitarbaiter orientiert het – vylmol vu aim, wu si ufgstellt het – het des WFL 34 dr Name „Hermann“ iberchuu. Dr Person isch am 18. Juni retuurbrocht wore uf Hammerfest. Drei Monet speter het dr Person wider mit em Stoebe bi me WFL-Yysatz derby gsii. Mit em U-Boot *U&nbsp;992* sin beedi uf Jan Mayen brocht wore, wu si s WFL 31 („Walter“) ufgstellt hän. No franzesischer Chriegsgfangeschaft bis 1947 sich er in Dytsche Meteorologische Dienscht yyydrätte un isch 1949 Laiter vum Wätteramt Fryburg wore, wun er 1967 as Oberregierigsrot uusgschiden isch.

## Bolitisch Wirke

Noch em Zweete Wältchrieg isch dr Person zerscht Mitglid vum Zäntrum z Sidbade wore, wu ihn zue irem erschte Vorsitzer gwehlt het. Är isch aber churzi Zyt speter zur CDU iberdrätte. Ann 1952 isch er as Abgordnete fir dr Wahlkrais Lohr in erschte Landdag vu Bade-Wirttebärg gwehlt wore. Des Mandat het er ghaa, bis er s am 2. Novämber 1967, vor syre Ernännig zum Regierigsbresidänt vu Sidbade, niderglat het.

In sy Amtszyt as Regierigsbresidänt isch d Entschaidig gfalle, ass Regierigsbresidie bhalte wäre, un au d Entschaidige fir d Kraisreform 1973 un d Gmaireform z Bade-Wirttebärg. Dr Person het vor allem d Kontakt zue dr Nochberstaate bflägt, är het unter anderem regelmäßigi Dräffe vu dr regionale staatlige Inschtanze im Dreiländereck Elsass-Schwyz-Sidbade initiiert. Die Zämenarbet isch 1975 dur d Regierige anerkännt un in d Commission Tripartite iberfiert wore. Dr Person het dodermit d Zämenarbet iber d Gränze an Oberrhy, Hochrhy un Bodesee intensiviert. Im Regierigsbezirk sälber het er si yygsetzt fir Dezäntralisierige un isch e engaschierte Kritiker vu dr vu ihm sälber eso gnännte *„Kommissionsgestrüppe“* un dr staatlige *„Förderprogrammitis“* gsii. As Wärtkonservative het dr Person e verglychswys modärni Umwältschutzbolitik verdrätte, het si gege d Versidelig vu dr freie Landschaft yygsetzt un het in verschidene Fäll Böustopp verfiegt, wun er dr Natur- un Landschaftsschutz gfährdet gsää het.

## Sunschtigi Ämter
Dr Hermann Person isch vu 1979 bis 1990 Vorsitzer vum Schwarzwaldverain un vu 1964 bis 1989 Bresidänt vum Badische Sportbund Fryburg gsii. Derzue isch er bim Fryburger Minschterböuverain ehrenamtli aktiv gsii.

Dr Person het si au fir s Alemannisch engaschiert. Scho 1973 het er an Yygang vu sym Vorzimmer e Schild mit dr Ufschrift „Do kannsch au Alemannisch schwätze“ hänke loo (lueg s Foto). Wu d Muettersproch-Gsellschaft 1975 e sonig Bäpperli uusegee het, het dr Person des ufhänke loo. D Mäldig in dr Prässe doderzue het des Bäpperli vu dr Muettersproch-Gsellschaft in dr Region bekannt gmacht,

## Ehrige un Uuszaichnige
* 1967: Groß Bundesverdienschtchryz
* 1979: Ehreburger vu dr Gmai Chrozige
* 1979: „Hebeldank“ vum Hebelbund Löörech
* 1984: Verdienschtmedaille vum Land Bade-Wirttebärg
* 1990: Haimetmedaille vum Land Bade-Wirttebärg

## Literatur
* *Internationales Biographisches Archiv* 23/1971 vum 31. Mai 1971
* Alexander Schweickert (Hrsg.): *Südbaden. Schriften zur politischen Landeskunde*. Band 19. Stuttgart, Berlin und Köln

## Weblink
* dr Hermann Person uf leo-bw, em landeskundlige Informationssischtem Bade-Wirttebärg
*Online-Findbuch Landesarchiv Baden-Württemberg, Staatsarchiv Freiburg, T1 Person, Hermann

## Fueßnote